b"\n_START_ARTICLE_\nRalph Nader\n_START_SECTION_\nForbrukeraktivist\n_START_PARAGRAPH_\nNader kom i 1965 i nasjonens s\xc3\xb8kelys etter at han lanserte en rapport som viste at bilindustrien systematisk firte p\xc3\xa5 sikkerhetskravene for \xc3\xa5 kunne senke prisene og selge flere biler. Han var ogs\xc3\xa5 den f\xc3\xb8rste som eksplisitt lanserte tesen om at multinasjonale selskaper bevisst lager lite holdbare forbruksvarer for at forbrukerne skal tvinges til \xc3\xa5 handle oftere og mer. Dette inspirerte en rekke unge aktivister som etter hvert skulle bli kjent som Nader's Raiders._NEWLINE_Resultatet av dette ble organisasjonen Public Citizen som if\xc3\xb8lge egne opplysninger har over 100 000 medlemmer og jobber p\xc3\xa5 felter som energipolitikk, handelspolitikk, politisk \xc3\xa5penhet, forbrukervern, medisinsk feilbehandling og offentlig helse. Nader har senere trukket seg ut av organisasjonen. Han har siden ogs\xc3\xa5 opprettet en rekke uavhengige organisasjoner som jobber innenfor tilst\xc3\xb8tende felter.\n_START_SECTION_\nPolitiker\n_START_PARAGRAPH_\nDe senere \xc3\xa5rene har Nader kanskje v\xc3\xa6rt mest kjent for sine politiske ambisjoner. Allerede i 1972 ble det vurdert \xc3\xa5 stille ham som kandidat, men det skjedde ikke. I 1990 vurderte han \xc3\xa5 starte et nytt parti p\xc3\xa5 grunn av det han kalte Demokratenes bankerott. Ved presidentvalget i 1992 ble det avholdt en write-in-kampanje i New Hampshire, som ga ham rundt 6\xc2\xa0300 stemmer._NEWLINE_F\xc3\xb8rst i 1996 ble han Green Partys presidentkandidat, dog uten \xc3\xa5 v\xc3\xa6re medlem av partiet. Han fikk imidlertid bare stille i et f\xc3\xa5tall stater p\xc3\xa5 grunn av en lovgivning som favoriserer de to store partiene, og havnet p\xc3\xa5 4.-plass med 0,7\xc2\xa0% av stemmene._NEWLINE_I 2000 fikk imidlertid partiet anledning til \xc3\xa5 stille i flere stater, og Nader havnet p\xc3\xa5 3.-plass med 2,74\xc2\xa0%. Demokratene, hvis kandidat Al Gore gikk p\xc3\xa5 et knepent tap mot George W. Bush, anklaget i etterkant Nader for \xc3\xa5 ha kapret demokratiske velgere og dermed gikk Bush seieren. Dette argumentet ble spesielt f\xc3\xb8rt i Florida der det offisielle resultatet ga Bush 536 flere stemmer enn Gore, mens Nader fikk 99\xc2\xa0658 stemmer. P\xc3\xa5 den annen side var det om lag \xc3\xa5tte andre presidentkandidater i Florida som ogs\xc3\xa5 fikk flere enn 536 stemmer._NEWLINE_Med en lignende argumentasjon valgte derfor Green Party ved valget i 2004 \xc3\xa5 ikke stille i vippestater. Dette kunne ikke Nader akseptere, og stilte dermed som uavhengig kandidat, noe som skapte problemer i en rekke delstater. I Indiana ble han for eksempel nektet \xc3\xa5 stille p\xc3\xa5 grunn av uskrevne regler. I en del stater stilte han ogs\xc3\xa5 som kandidat for United States Reform Party, et sentrum-h\xc3\xb8yreparti som var mot krigene i Irak og Afghanistan og som valgte \xc3\xa5 gi Nader sin plass i stater de hadde oppstillingsrett, p\xc3\xa5 tross av politiske uenigheter. Denne gangen ble Nader ogs\xc3\xa5 nummer tre i valget, men bare med 0.38\xc2\xa0% av stemmene._NEWLINE_I 2008 fikk Ralph Nader 0,5\xc2\xa0% av stemmene."